b'\n_START_ARTICLE_\n\xc5\xbdukovo ordinas\n_START_PARAGRAPH_\n\xc5\xbdukovo ordinas (rus. \xd0\xbe\xd1\x80\xd0\xb4\xd0\xb5\xd0\xbd \xd0\x96\xd1\x83\xd0\xba\xd0\xbe\xd0\xb2\xd0\xb0)\xc2\xa0\xe2\x80\x93 karinis Rusijos Federacijos valstybinis apdovanojimas. Ordinas \xc4\xafsteigtas 1994\xc2\xa0m. gegu\xc5\xbe\xc4\x97s 9 d. Rusijos prezidento \xc4\xafsakymu ir skirtas apdovanoti auk\xc5\xa1tuosius karininkus (\xc4\xafskaitant pulkininkus) u\xc5\xbe nuopelnus planuojant stambias karines operacijas ir joms vadovaujant. Apdovanojama ir u\xc5\xbe tokius nuopelnus Did\xc5\xbeiojo T\xc4\x97vyn\xc4\x97s karo metais._NEWLINE_Rusijos valstybini\xc5\xb3 apdovanojim\xc5\xb3 hierarchijoje prie\xc5\xa1 \xc5\xbdukovo ordin\xc4\x85 eina ordinas \xe2\x80\x9eU\xc5\xbe nuopelnus T\xc4\x97vynei\xe2\x80\x9c, po jo\xc2\xa0\xe2\x80\x93 Narsumo ordinas._NEWLINE_Pirmieji 15 karinink\xc5\xb3 \xc5\xa1iuo ordinu buvo apdovanoti 1995\xc2\xa0m. baland\xc5\xbeio 25 d. I\xc5\xa1 viso juo apdovanota 100 karinink\xc5\xb3.\n_START_SECTION_\nOrdino apra\xc5\xa1ymas\n_START_PARAGRAPH_\n\xc5\xbdukovo ordino \xc5\xbeenklas sudaro dantytas sidabrinis keturkampis suapvalintais kampais su spinduli\xc5\xb3 reljefu, u\xc5\xbe kurio kra\xc5\xa1tini\xc5\xb3 i\xc5\xa1siki\xc5\xa1a keturi skydai, sudarantys lygiagal\xc4\xaf didesnio skersmens kry\xc5\xbei\xc5\xb3. Skydai sidabriniai, paauksuotais kra\xc5\xa1tais, padengti raudonu emaliu._NEWLINE_Ordino centrin\xc4\x97je dalyje sidabrinis auksuotas 24\xc2\xa0mm skersmens medalionas, padengtas \xc5\xbeydru emaliu. Vir\xc5\xa1utin\xc4\x97je medaliono dalyje puslankiu i\xc5\xa1lenktas auksuotas u\xc5\xbera\xc5\xa1as \xd0\x93\xd0\xb5\xd0\xbe\xd1\x80\xd0\xb3\xd0\xb8\xd0\xb9 \xd0\x96\xd1\x83\xd0\xba\xd0\xbe\xd0\xb2 (Georgijus \xc5\xbdukovas). Medalione yra auksuotas sidabrinis reljefinis \xc5\xbdukovo atvaizdas iki juosmens, apa\xc4\x8dioje \xc4\xafr\xc4\x97mintas lauro ir \xc4\x85\xc5\xbeuolo \xc5\xa1akel\xc4\x97mis. \xc5\xbdukovas pavaizduotas 1945\xc2\xa0m. munduru (kurie nustoti naudoti 1955\xc2\xa0m.), su keturiais Aukso \xc5\xbdvaig\xc5\xbed\xc4\x97s medaliais._NEWLINE_Atstumas per horizontal\xc5\xb3 kry\xc5\xbeiaus skersin\xc4\xaf (horizontalius skydus)\xc2\xa0\xe2\x80\x93 50\xc2\xa0mm, atstumas per keturkampio \xc4\xafstri\xc5\xbeain\xc4\x99\xc2\xa0\xe2\x80\x93 45\xc2\xa0mm._NEWLINE_Antrojoje \xc5\xbeenklo pus\xc4\x97je srieginis strypelis su ver\xc5\xbele, skirtas \xc5\xbeenklui prie drabu\xc5\xbeio prisegti._NEWLINE_\xc5\xbdukovo ordino juosta\xc2\xa0\xe2\x80\x93 24\xc2\xa0mm skersmens \xc5\xa1ilkinio auksaspalvio muaro, jos viduryje eina 3 siauros Rusijos trispalv\xc4\x97s spalv\xc5\xb3 (balta, m\xc4\x97lyna, raudona) juostel\xc4\x97s po 4\xc2\xa0mm plo\xc4\x8dio. Auksaspalv\xc4\x97s dalys abipus v\xc4\x97liav\xc5\xb3 spalvos vidurio yra po 6\xc2\xa0mm plo\xc4\x8dio.'